钦定古今图书集成/理学汇编/文学典/第197卷 > 《因继集重序》前人
## 钦定古今图书集成/理学汇编/文学典/第197卷 > 《因继集重序》前人

去年微之取予《长庆集》中诗未对答者五十七首追
和之，合一百一十四首寄来，题为《因继集》卷之一。今
年予复以诗五十首寄去，微之不逾月，依韵尽和合
一百首，又寄来，题云“《因继集》卷之二。”卷末批云：“更拣
好者寄来。”盖示馀勇磨砺以须我耳。予不敢退舍，即
日又收拾新作格律共五十首寄去，虽不得好，且以
供命。夫文犹战也，一鼓作气，再而衰，三而竭，微之转
战，迨兹三矣。即不知有百胜之术，多多益辩耶？抑又
不知鼓衰气竭，自此为迁延之役耶？进退唯命微之。
微之走与足下和答之多，从古未有。足下虽少我六
七年，然俱已头白矣，竟不能舍章句，抛笔研，何癖习
如此之甚欤！而又未忘少年时心，每因唱酬，或相侮
谑，忽忽自哂，况他人乎？因继集卷，且止于三可也。忽
恐足下懒发，不能成就至三。前言戏之者，姑为巾帼
之挑耳。然此一战后，师亦老矣，宜櫜弓匣刃，彼此与
心休息乎？《和晨兴》一章，录在别纸，语尽于此，亦不修
书。二年十月十五日，乐天重序。